Diari Oficial de la Generalitat Valenciana


Sumari del DOGV 7302, del 24-06-2014 (2014/5892)

ORDE 4/2014, de 13 de juny, de la Consellería de Sanitat, per la qual s'aproven les bases reguladores i es convoquen ajudes per a impulsar la participació en els programes d'investigació de la Unió Europea en l'àrea de salut per als exercicis 2014-2015.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7302

Data del DOGV
:   24-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5892


Data del document
:   13-06-2014

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 4/2014, de 13 de juny, de la Consellería de Sanitat, per la qual s'aproven les bases reguladores i es convoquen ajudes per a impulsar la participació en els programes d'investigació de la Unió Europea en l'àrea de salut per als exercicis 2014-2015. [2014/5892]  
en el context econòmic actual, la investigació i la innovació tenen un paper fonamental com a motor econòmic i social. Així, la Unió Europea ha definit Horitzó 2020, un nou programa de finançament de la investigació, desenrotllament i innovació per al període 2014-2020, que contribuirà a la construcció d'una economia basada en el coneixement i la innovació en tota la Unió Europea, i donarà resposta als principals reptes socials enunciats en l'Estratègia 2020.  
  
Alineat amb este marc, s'ha definit la planificació estratègica del que serà la política d'investigació i innovació per als pròxims anys, tant des de l'àmbit nacional com en l'autonòmic, des de la Generalitat Valenciana.  
És competència de la Conselleria de Sanitat impulsar la investigació sanitària com a factor estratègic en el desenrotllament i la millora de l'atenció sanitària als ciutadans, i a la vista del marc global en què ens trobem, la internacionalització de les activitats d'I+D+i realitzades en la nostra Comunitat i l'increment de la participació en les iniciatives i programes del marc europeu es convertixen en una prioritat.  
  
Per a donar resposta a esta i altres necessitats en el camp de la investigació i innovació, des de la Conselleria de Sanitat s'ha elaborat una estratègia en salut, alineada amb les polítiques nacionals i europees, en la qual s'enquadra un pla d'acció per a incrementar la participació en el programa 2020. Este pla s'instrumenta com un conjunt d'accions que té en compte la política d'estabilitat financera que actualment es fa, i considera que una manera de rendibilitzar els fons públics sense deixar de finançar una activitat social i econòmicament tan important com és la investigació en l'àmbit de la salut és fomentar la internacionalització de les activitats d'investigació sanitària a la Comunitat Valenciana.  
  
Per tot açò, es realitza esta convocatòria, a fi de finançar actuacions que contribuïsquen a la participació i captació de fons del programa Horitzó 2020, així com altres potencials programes d'investigació de la Unió Europea.  
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés l'informe corresponent a la Direcció General d'Economia. Les ajudes que es convoquen en la present orde no estan subjectes a l'article 107 del Tractat de Funcionament de la Unió Europea (ant. art. 87 TCE) pel caràcter que tenen, ja que es tracta d'activitats primàries d'organismes d'investigació que no comporten cap avantatge econòmic per a les empreses i no falsegen la competència perquè no afecten els intercanvis comercials entre els estats membres.  
  
En l'article 47.11 del text refós de la Llei de la Hisenda Pública de la Generalitat Valenciana, s'establix com a preceptiu que siguen els consellers corresponents els que establiran, si no n'hi havia i prèviament a la disposició dels crèdits, les bases reguladores de la concessió. Per tant, i per raó de les facultats que em conferixen l'article 35 de la Llei 5/1983, de 30 de desembre, del Govern Valencià; el Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat; el Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, i el Decret 4/2014, de 3 de gener, del Consell, pel qual s'aprova el Reglament Orgànic i Funcional de la Conselleria de Sanitat,  
  
  
  
ORDENE  
  
Article 1. Objecte i àmbit d'esta convocatòria  
L'objecte de la present orde és aprovar les bases reguladores i convocar, en règim de publicitat, objectivitat i concurrència competitiva, ajudes per als exercicis 2014 i 2015 que financen activitats dirigides a impulsar la participació i captació de fons en programes europeus d'investigació per part d'entitats amb activitat investigadora en l'àmbit de la salut a la Comunitat Valenciana.  
  
Article 2. Finançament  
Esta convocatòria es finançarà a càrrec dels pressupostos de la Generalitat, amb la línia de subvenció T5846000 del programa pressupostari 75.73.07.5941.192.99.7 de la Direcció General d'Ordenació, Avaluació, Investigació, Qualitat i Atenció al Pacient. L'import màxim destinat a finançar estes ajudes serà de cinc-cents seixanta-sis mil euros (566.000, 00) amb el desglossament inicial següent:  
  
Codi línia 2014 2015 Total  
T5846000 283.000,97 046.781,43 944.833,00  
  
  
El finançament de la segona anualitat queda subjecta a la disponibilitat pressupostària després de l'aprovació dels pressupostos de la Generalitat per a l'exercici 2015.  
  
Article 3. Àmbit temporal  
La realització de les activitats subvencionades s'estendrà al llarg del període 2014-2015, i se'n faran les justificacions científiques i econòmiques anualment.  
  
Article 4. Sol·licitants i beneficiaris  
Podran ser sol·licitants i beneficiàries les fundacions de la Comunitat Valenciana que gestionen l'activitat investigadora de les institucions sanitàries i centres dependents de la Conselleria de Sanitat de la Generalitat Valenciana.  
També podran ser beneficiaris d'estes ajudes els organismes públics d'investigació o altres entitats públiques o privades que tinguen labor investigadora relacionada amb l'àrea de salut i que no tinguen finalitat lucrativa, radicades en qualsevol cas a la Comunitat Valenciana.  
  
Totes les entitats sol·licitants han de complir els requisits per a ser considerades organisme d'investigació, tal com establix l'apartat 2.2 del Marc Comunitari sobre Ajudes Estatals d'Investigació i Desenrotllament i Innovació (2006/C 323/01).  
No podran obtindre la condició de beneficiari de les ajudes regulades en esta orde les entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Article 5. Incompatibilitats  
La presentació de sol·licituds no tindrà incompatibilitat amb altres ajudes o subvencions per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
Article 6. Actuacions objecte de les ajudes  
Poden ser objecte d'estes ajudes les actuacions l'objectiu de les quals siga incrementar la participació en programes d'investigació de la Unió Europea en l'àrea de la salut, les quals s'han d'incloure totes en una única proposta presentada per l'entitat sol·licitant. Les entitats podran incloure en les seues propostes actuacions a realitzar de forma individual o en coordinació amb altres entitats sol·licitants, i tindran com a objectiu:  
- Reforçar les estructures de suport per a la sol·licitud i gestió dels projectes europeus per mitjà de:  
a) Contractació de personal per a suport de la gestió d'investigació.  
  
b) Assistència a activitats formatives per a millorar la qualificació en gestió d'investigació.  
c) Organització d'activitats formatives per a personal implicat en la participació en programes d'investigació.  
- Promoure la col·laboració amb altres entitats internacionals i participació en plataformes europees per mitjà de:  
a) Assistència a jornades i infodays relacionats amb els programes d'investigació europeus.  
b) Assistència a reunions per a la planificació i preparació de sol·licituds de projectes.  
c) Assistència a reunions de plataformes d'investigació europees.  
d) Organització de reunions que es realitzen a la Comunitat Valenciana per a la coordinació i preparació de propostes de projectes europeus.  
  
- Donar suport als investigadors que presenten la sol·licitud com a coordinadors del consorci per mitjà de la contractació de consultores externes per a assistir en la sol·licitud i gestió dels projectes d'Horitzó 2020.  
- Altres actuacions que contribuïsquen a la consecució dels objectius anteriors.  
  
Article 7. Tipus de gastos subvencionables  
Les ajudes previstes en esta convocatòria es destinaran a cobrir els tipus de gastos següents, sempre que estiguen directament relacionades amb l'objecte de la convocatòria i les actuacions objecte de l'ajuda establides en l'article 6 de la present orde.  
- Gastos de personal. Costos ocasionats per la formalització de contractes per obra o servici, amb persones alienes al personal vinculat funcionarialment, estatutàriament o contractualment de forma permanent amb l'organisme sol·licitant, per a la seua dedicació a l'obtenció o gestió de projectes d'investigació de programes europeus, en dedicació total o parcial. No és subvencionable cap tipus de compensació al personal amb vinculació de caràcter funcionarial, estatutari o contractual amb l'organisme sol·licitant, per la seua participació en la consecució de projectes europeus.  
- Gastos de desplaçaments. Costos ocasionats per assistència a jornades o reunions de personal vinculat a l'entitat beneficiària, relacionades amb l'objecte d'esta convocatòria. Els gastos de transport subvencionats correspondran a bitllets en classe turista o equivalent, i es finançarà fins a un import màxim de 600 euros de transport per desplaçament. Els costos de desplaçaments derivats de la utilització de vehicle propi es calcularan a raó del mòdul euros per quilòmetre vigents. Així mateix, els costos d'allotjament i dietes corresponents a estos desplaçaments s'han d'ajustar com a màxim a les quantitats que es detallen en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó de servici i gratificacions per servicis extraordinaris, o en el Reial Decret 462/2002, de 24 de maig, sobre indemnitzacions per raó de servici, en el cas de desplaçaments d'àmbit internacional. El màxim global que se subvencionarà per cada persona i desplaçament serà de 1.400 euros. No es finançarà el desplaçament de més de dos persones de la mateixa entitat per a l'assistència a la mateixa jornada o reunió.  
  
- Gastos de formació. Seran subvencionables els gastos ocasionats per l'assistència a activitats formatives en gestió d'investigació de personal vinculat a l'entitat beneficiària, entre els quals s'inclou inscripció, desplaçament i manutenció. Així mateix, es finançaran els honoraris i, si és el cas, desplaçaments de ponents externs en activitats de formació organitzada per l'entitat beneficiària. No es finançaran desplaçaments de persones no vinculades a l'entitat sol·licitant per a un altre tipus d'activitats. En tots els casos, els màxims a justificar s'ajustaran a la normativa anteriorment mencionada.  
  
- Gastos d'adquisició de béns i contractació de servicis. Inclouran les compres de material fungible necessàries per a fer bé les activitats subvencionades, així com la contractació de servicis externs. Quan l'import del gasto subvencionable es realitze per mitjà d'un contracte menor que supere la quantia de 6.000 euros, IVA exclòs, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, sempre que això siga possible, segons establix la disposició addicional segona de la Llei 5/2013, de 23 de desembre, de Mesures Fiscals, de Gestió Administrativa i Financera i d'Organització de la Generalitat. L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia, i se n'ha de justificar expressament en una memòria l'elecció quan no recaiga en la proposta econòmica més avantatjosa. En tot cas, l'adquisició de béns i contractació de servicis s'ajustarà al Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic. En cap cas s'inclouran compres de material inventariable.  
  
En la resolució de concessió s'ha d'establir l'estructura de les partides pressupostàries classificades segons els diferents tipus de gastos descrits en este article i esta serà vinculant. Una vegada publicada la resolució de les ajudes, si en el transcurs del desenrotllament de les activitats associades a esta ajuda cal introduir canvis entre les partides pressupostàries per a incrementar les possibilitat d'obtenció de projectes i fons europeus, s'ha de sol·licitar prèviament i de forma motivada davant l'òrgan instructor del procediment, que podrà autoritzar-ho, si ho considera necessari, i sempre que no danye drets de tercers, segons el que estableix l'article 64 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
  
  
Article 8. Sol·licituds i documentació  
Només s'admetrà una única sol·licitud per entitat, en la qual s'inclouran totes les actuacions per a les quals se sol·licita l'ajuda.  
La proposta de sol·licitud serà presentada pel representant legal de l'entitat sol·licitant. La sol·licitud es realitzarà amb l'entrega de la documentació següent:  
1. Solicitud d'ajuda, firmada pel representant legal del centre, segons l'imprés normalitzat que es trobarà disponible en l'adreça d'Internet ?http://www.san.gva.es?.  
2. Informe detallat dels projectes presentats per l'entitat sol·licitant, per a participar en el 7m PM, H2020 o programes d'investigació internacionals, durant els últims 7 anys. Així mateix, s'especificarà si els projectes han sigut concedits o no, o si estan pendents de resolució.  
  
3. La memòria de les actuacions per a les quals se sol·licita la subvenció, que es presentarà com una proposta d'actuacions per a millora de la participació i obtenció de fons de programes d'investigació europeus, i específicament en el programa del programa Horitzó 2020, durant les anualitats 2014 i 2015. La memòria serà de format lliure, amb una extensió màxima de 8 pàgines, responent als apartats següents:  
  
a) Justificació de la proposta: recursos de què es disposa per a l'objecte de la convocatòria, objectius a desenrotllar i indicadors d'avaluació i impacte esperat.  
b) Actuacions concretes que s'han de fer amb l'especificació de l'objectiu, contingut, duració i pressupost estimat per a cada una, per anualitat i segons la tipologia de gasto que es relaciona en l'article 7 de la present orde. En el cas que es vullga desenrotllar alguna de les actuacions sol·licitades en col·laboració amb una altra o altres entitat/s sol·licitant/s, cada entitat especificarà en la seua sol·licitud les entitats implicades en el desenrotllament de la dita actuació, així com el pressupost global estimat i el percentatge i quantitat que se sol·licita per a desenrotllar la part corresponent a l'entitat sol·licitant.  
4. En el cas d'entitats privades, s'adjuntarà una còpia dels estatuts o documentació acreditativa de la representació legal de la persona que dóna conformitat a la sol·licitud en nom de l'entitat sol·licitant.  
  
El formulari de sol·licitud incorpora les declaracions responsables següents del representant legal de l'entitat sol·licitant:  
- Declaració responsable en què manifesta sota la seua responsabilitat que totes les dades arreplegades en la sol·licitud són verídiques i que es troba en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 17 bis de la Llei 30/1992, de 26 de novembre, la inexactitud, falsedat o omissió, de caràcter essencial, en qualsevol dada, o manifestació, en la dita declaració responsable, així com la falta d'acreditació dels requisits exigits, determinarà la impossibilitat de continuar amb la convocatòria.  
  
- Declaració responsable que acredita que l'entitat sol·licitant no està sotmesa a cap de les prohibicions previstes en l'article 13 de la Llei 38/2003, General de Subvencions, per a ser beneficiaris de les ajudes que en esta orde es regulen, i que està al corrent del pagament de reintegrament per subvencions.  
- Declaració responsable que es compromet a fer les operacions necessàries per a distingir els costos i el finançament de les activitats no econòmiques de les econòmiques, segons que establix l'apartat 3.1.1 del Marc Comunitari d'Ajudes Estatals a la Investigació, Desenrotllament i Innovació (2006/C 232/01).  
- Declaració responsable que l'entitat sol·licitant complix els requisits per a ser considerada organisme d'investigació, que segons el que disposa el Marc Comunitari d'Ajudes Estatals a la Investigació, Desenrotllament i Innovació (2006/C323/01) és qualsevol entitat, com ara una universitat o institut d'investigació, amb independència de la seua condició jurídica (constituït d'acord amb el dret públic o privat), el principal objectiu de la qual siga fer investigació fonamental, investigació industrial o desenrotllament experimental, i difondre'n els resultats per mitjà de l'ensenyança, la publicació o la transferència de tecnologia, exigint a més que tots els beneficis es reinvertiran en eixes activitats, la divulgació dels seus resultats o l'ensenyança.  
  
Igualment, el formulari esmentat de sol·licitud inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25.07.2006). En el cas que no s'assenyale la dita autorització, l'entitat sol·licitant haurà d'incloure en la seua sol·licitud eixa documentació.   
L'òrgan gestor podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
La presentació de la sol·licitud implica l'acceptació de tots els termes de les bases publicades, així com dels acords que adopte la comissió avaluadora.  
  
Article 9. Lloc i termini de presentació  
La presentació de la sol·licitud, a la qual s'adjuntarà la documentació que es detalla en l'article 8 de la present orde, es podrà realitzar per via telemàtica a través de la Seu Electrònica de la Generalitat (?https//sede.gva.es?). Per a això, l'entitat sol·licitant ha de disposar del certificat de firma electrònica avançada emés per l'Agència de Tecnologia i Certificació Electrònica (?www.accv.es?) o per les entitats amb les quals manté un conveni. La presentació telemàtica també podrà ser realitzada pel representant de l'entitat sempre que estiga degudament donat d'alta en el registre de representants de l'Agència de Tecnologia i Certificació Electrònica i compte amb el certificat de firma electrònica o DNI electrònic. La presentació de la sol·licitud en el registre electrònic es podrà acreditar per mitjà del rebut expedit per este de manera automàtica. Per al còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic.  
  
En el cas d'optar per realitzar-la presencialment, les sol·licituds, juntament amb la documentació que els acompanya, seran remeses al Servici d'Investigació, Desenrotllament i Innovació Sanitària de la Direcció General d'Ordenació, Avaluació, Investigació, Qualitat i Atenció al Pacient de la Conselleria de Sanitat, òrgan instructor encarregat de la tramitació, i podran presentar-se en el Registre General de la Conselleria de Sanitat en el carrer de Misser Mascó, 31, de València (46934), així com en els servicis territorials corresponents situats a Alacant (c/ Girona, 26. 03368), Castelló (c/ Hort dels Corders,12. 12413) i València (gran via de Ferran el Catòlic, 74. 46226), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la Conselleria de Sanitat.  
  
El termini de presentació de sol·licituds finalitzarà als 30 dies naturals comptats a partir de l'endemà de la publicació de la present orde en el Diari Oficial de la Comunitat Valenciana.  
  
Article 10. Ordenació i instrucció del procediment  
Rebudes les sol·licituds, es procedirà estudiar-les juntament amb la documentació que incloguen. En el termini màxim de 30 dies naturals comptadors des de l'endemà del dia de finalització del termini per a presentar les sol·licituds, l'òrgan instructor publicarà en la pàgina web de la Conselleria de Sanitat la relació provisional de sol·licituds admeses, admeses condicionals i excloses, amb indicació de les causes d'exclusió.  
En la mateixa resolució provisional s'especificarà el termini, no superior a 15 dies naturals, perquè les persones interessades les sol·licituds de les quals hagen sigut admeses condicionals n'esmenen les faltes o acompanyen els documents preceptius, amb l'advertència que, si no ho fan, se les tindrà per desistides de la seua sol·licitud, de conformitat amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú.  
Seran causa d'exclusió no esmenable les següents:  
- l'entrega fora de termini de la sol·licitud;  
- la no-presentació degudament omplida de tota la documentació requerida en l'article 8 de la present orde;  
- la petició de subvenció exclusivament per a activitats no previstes en l'objecte d'esta convocatòria.  
En el termini màxim de 30 dies naturals després de la finalització del termini per a esmenar els errors detectats, l'òrgan instructor publicarà per mitjà dels mateixos procediments mencionats anteriorment la relació definitiva de sol·licituds admeses i excloses per a avaluació.  
L'avaluació i selecció de les sol·licituds es realitzarà tenint en compte, exclusivament, la documentació aportada amb la sol·licitud.  
En qualsevol fase de la tramitació de l'expedient, a la vista de la documentació que hi figure i de les obligacions que s'adquirisquen per la concessió de les ajudes, es podrà demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.  
  
Article 11. Avaluació i resolució  
Es constituirà una comissió de valoració que examinarà i valorarà les sol·licituds presentades i admeses per a la seua avaluació. Esta comissió s'ajustarà en el seu funcionament al règim establit per als òrgans col·legiats segons la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Esta comissió estarà composta per:  
- La persona titular de la Direcció General d'Ordenació, Avaluació, Investigació, Qualitat i Atenció al Pacient, o la persona que hi delegue, que actuarà com a president de la comissió.  
- La persona titular de la Subdirecció General d'Avaluació, Investigació, Qualitat i Atenció al Pacient, o la persona que hi delegue.  
  
- La persona titular de la Direcció del Servici d'Investigació, Desenrotllament i Innovació Sanitària, o la persona que hi delegue, que actuarà com a secretària de la comissió.  
- Un representant del Servici d'Investigació, Desenrotllament i Innovació Sanitària.  
- Un representant del Servici de Gestió Pressupostària.  
Per a l'avaluació de les sol·licituds es tindran en compte els criteris següents:  
1. Credibilitat, factibilitat i coherència de la memòria d'activitats proposada per a la consecució d'objectius, així com del pressupost presentat: 40 per cent.  
2. Massa crítica investigadora de l'entitat i capacitat per a la captació de fons en programes d'àmbit internacional: 20 per cent.  
3. Impacte esperat de les activitats proposades en la participació i captació de fons en programes internacionals, i especialment del programa Horitzó 2020: 20 per cent.  
4. Sol·licituds d'ajudes per a actuacions a realitzar de forma coordinada amb altres entitats sol·licitants: 20 per cent.  
La comissió tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
Basant-se en l'informe de la comissió, es formularà la proposta de resolució provisional en què s'especificarà la quantia concedida per a cada tipus de gasto i per a cada una de les dos anualitats, que es notificarà a les persones interessades que hagen sigut proposades com a beneficiàries, i se'ls enviarà el document d'acceptació corresponent, que haurà de ser tornat degudament omplit en el termini de 5 dies hàbils. L'acceptació de la subvenció per part dels beneficiaris podrà fer-se a través del correu electrònic per mitjà d'enviament de la documentació degudament firmada i escanejada. Si no la torna en eixe termini, s'entendrà com una renúncia a la subvenció concedida.  
  
Les propostes de resolució no creen cap dret a favor del beneficiari proposat mentres no s'haja dictat la resolució de concessió de les ajudes.  
  
Correspon al conseller de Sanitat, una vegada elevada la proposta de resolució, dictar la resolució de concessió de les ajudes, que serà publicada en el Diari Oficial de la Comunitat Valenciana.  
Les sol·licituds que no resulten beneficiades podran ser arreplegades pels interessats o per una persona degudament autoritzada, durant els tres mesos següents a la seua publicació en el Diari Oficial de la Comunitat Valenciana de la resolució de la convocatòria. Transcorregut el dit termini es procedirà a destruir-les.  
  
Article 12. Recursos  
Contra les resolucions dictades en el procediment de concessió de subvenció que esgoten la via administrativa es podrà interposar el recurs contenciós administratiu en el termini de dos mesos, a comptar des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició, en el termini d'un mes, a comptar des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 13. Obligacions dels beneficiaris  
1. Els beneficiaris estan subjectes a les obligacions generals derivades de la normativa sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.  
2. Els beneficiaris estan obligats a realitzar les activitats subvencionades en els termes de la resolució de concessió, i a justificar la seua realització en els terminis establits. En particular estan obligats a:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o gaudi de l'ajuda.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les ajudes concedides, aportant tota la informació que li siga requerida en l'exercici de les actuacions.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen totalment o parcialment l'activitat o el projecte subvencionat. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Realitzar les operacions necessàries per a distingir els costos i el finançament de les activitats no econòmiques, que es finançaran a través d'estes ajudes, d'aquelles que sí que tenen un caràcter econòmic.  
f) Reinvertir tots els beneficis obtinguts en la realització d'activitats d'investigació fonamental, industrial o desenrotllament experimental, així com en la divulgació dels seus resultats o en activitats d'ensenyança.  
g) Difondre els resultats obtinguts en el desenrotllament de les actuacions subvencionades, per mitjà de l'ensenyança, la publicació o la transferència de tecnologia.  
h) Les altres previstes en l'article 14 de la Llei 38/2003, de 17 de novembre, General de Subvencions.  
  
Article 14. Pagament i justificació de les ajudes concedides  
Les ajudes concedides podran finançar totalment o parcialment el pressupost presentat per a l'execució de les actuacions. La quantia concedida es determinarà en cada cas en funció de l'avaluació establida.  
  
La justificació dels gastos i el pagament de les ajudes es realitzarà anualment, d'acord amb el que establix l'article 34 de la Llei General de Subvencions.  
El pagament es realitzarà amb la justificació prèvia, pel beneficiari, de la realització de l'activitat subvencionada. Atés que la subvenció concedida és bianual, es justificaran els gastos i els seus pagaments corresponents després de finalitzar cada una de les anualitats subvencionades, per l'import total de la quantitat assignada a cada anualitat.  
El termini de presentació dels justificants de gasto requerits conclourà el 19 de novembre de 2014 per a la primera anualitat, i el 19 de novembre de 2015 per a la segona.  
Els gastos que es presenten a fi de justificar la primera anualitat de les ajudes concedides hauran d'haver-se realitzat i abonat durant l'any corresponent a l'anualitat justificada, abans de la data límit de presentació de justificants. En la justificació de la segona anualitat es podran imputar els gastos de la primera pagats després de la data límit de justificació de gastos de la dita anualitat.  
  
L'import dels gastos justificats s'abonarà, per a cada anualitat, després de la certificació de conformitat emesa per la persona titular de la direcció general amb competències en investigació sanitària.  
En cap cas es realitzaran pagaments anticipats previs a la justificació.  
La justificació dels gastos s'acreditarà per mitjà de la presentació dels originals de la documentació següent:  
- Certificació de justificació de gastos degudament segellada i firmada pel representant legal de l'entitat beneficiària, en la qual es farà constar la quantitat a què ascendixen els gastos que es justifiquen i que estos es van realitzar en el desenrotllament del paquet d'actuacions per al qual van ser concebuts.  
- Memòria d'activitats que justifique el desenrotllament adequat de les actuacions objecte de la subvenció. S'hi presentarà tota la informació detallada de l'ús destinat a la subvenció concedida, incloses les activitats realitzades i els gastos corresponents a cada una segons la tipologia del gasto.  
- Relació dels comprovants de gastos que es presenten, en la qual s'inclourà número d'orde de comprovant de gasto, persona o empresa proveïdora del subministrament, data del comprovant del gasto, número de factura, concepte i import del gasto. Els comprovants de gasto s'ordenaran i numeraran segons els diferents conceptes subvencionables per a cada actuació justificada.  
- Comprovants de gasto originals, ordenats segons el número d'orde de la relació de comprovants anterior. Es consideren comprovants de gasto vàlidament emesos les factures, nòmines de personal, fulls d'ingrés de cotitzacions a la Seguretat Social i la resta de documents que tinguen validesa jurídica mercantil. En tot cas, les factures han de comptar amb totes les dades formals que exigix per a la seua expedició la normativa i, en particular, el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació (BOE 289, 01.12.2012).  
- Documentació que acredite haver realitzat el pagament de tots els gastos justificats, amb anterioritat a la finalització del període de justificació. Per a acreditar el pagament de les factures s'aportaran els deutes de la transferència financera realitzada o extractes o certificacions de moviments de comptes. Cap pagament pot ser anterior a l'adquisició del bé o a la realització del servici, a excepció d'aquells corresponents a inscripcions a jornades o cursos de formació.  
Comprovada la documentació justificativa dels gastos realitzats, l'òrgan instructor tornarà als centres beneficiaris la documentació original aportada.  
En l'organització o difusió d'esdeveniments que tinguen lloc com a resultat d'una ajuda subvencionada per la Conselleria de Sanitat, s'haurà de consignar l'origen del finançament.  
  
Article 15. Concurrència de les ajudes  
L'import de la subvenció regulada en la present orde en cap cas podrà ser de tal quantia que, aïlladament, o en concurrència amb subvencions d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.  
  
  
Article 16. Incompliments, reintegraments i sancions  
1. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.  
2. L'incompliment total o parcial dels requisits i obligacions establits en la present orde i la resta de normes aplicables comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament anticipat, reintegrament total o parcial de l'ajuda concedida, juntament amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient.  
b) Incompliment de la finalitat per a la qual va ser concedida la beca o ajuda.  
c) Quan resulte acreditada, a través del seguiment que de les accions subvencionades efectue l'òrgan gestor corresponent, la inadequació del gasto efectivament realitzat al proposat i adjudicat.  
  
3. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els dits indicis.  
  
DISPOSICIONS FINALS  
  
Primera  
Per a tot el que no establix la present orde, i que li siga aplicable, caldrà ajustar-se a les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
  
Segona  
La present orde tindrà efectes a partir de l'endemà del dia de publicació en el Diari Oficial de la Comunitat Valenciana.  
  
Tercera  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o bé caldrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller de Sanitat en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà del dia de publicació.  
  
València, 13 de juny de 2014  
  
El conseller de Sanitat,  
MANUEL LLOMBART FUERTES